रांची. राजधानी की हरियाली सलामत रखने को सरकारी स्तर के प्रयास नाकाफी हैं। शहर में पेड़ों की जगह कंक्रीट के जंगल उग आए हैं। पेड़ लगाने के दावे हो रहे हैं, मगर ऐसा कोई काम जमीन पर होता नहीं दिखता। वहीं, शहर के बीच से बहने वाली नदियों के संरक्षण के प्रति भी शासन उदासीन है। हरमू नदी इसका जीता-जागता उदाहरण है। पिछले कुछ सालों में नदी सिकुड़कर नाले में बदल गई है। सरकार हर साल पर्यावरण दिवस पर दावे करती है, मगर इन प्रयासों को अमल में नहीं लाया जाता है। विश्व पर्यावरण दिवस पर इन्हीं प्रयासों की दरयाफ्त करती भास्कर की रिपोर्ट।
शहर में मकान बनाने वाले निर्माण का परमिशन लेने से पहले भवन के सामने की जमीन पर पेड़ लगाने की शपथ लेते हैं। लेकिन चंद लोगों को छोड़ कोई पेड़ नहीं लगाता। ताज्जुब तो यह है कि नगर निगम के अफसर शपथपत्र लेने के बावजूद इस बात की पड़ताल तक नहीं करते कि किसी ने पेड़ लगाए भी या नहीं। इसीलिए पहले से लगे पेड़ों को काट-काटकर शहर में कंक्रीट की बड़ी-बड़ी इमारतें खड़ी कर ली गई हैं, लेकिन पर्यावरण बचाने के लिए पेड़ नहीं लगाए गए।
दरअसल, नक्शा पास करने से पहले निगम छोटे से लेकर बड़े भवनों के पास खाली जमीन पर प्लांटेशन करने का शपथपत्र लेता है। छोटे भवन के सामने दो और बड़ी इमारत के पास कम से कम पांच पेड़ लगाना अनिवार्य है। मगर हकीकत में निगम का यह निर्देश सिर्फ कागजों पर ही पूरा होता है। निगम के अफसर न तो किसी भवन में स्पॉट विजिट कर जांच-पड़ताल करते हैं और न ही वृक्षारोपण कराने की तरफ उनका ध्यान जाता है।
50 हजार पेड़ होते
अगस्त 2009 तक आरआरडीए ने 19 हजार मकानों का परमिशन दिया। सितंबर 2009 से नगर निगम भवनों को परमिशन दे रहा है। निगम से हर साल लगभग 1200 नक्शे पास होते हैं। यानी अभी तक शहर में लगभग 25 हजार मकानों का परमिशन दिया गया है। यदि इन मकानों के पास दो-दो पेड़ भी लगाए जाते, तो शहर में कम से कम 50 हजार नए पेड़ होते।
बढ़ गया प्रदूषण
शहर में पेड़ नहीं होने से हरियाली कम हो रही है। इससे वायुमंडल में ऑक्सीजन की मात्रा कम हो रही है और कार्बन डाईऑक्साइड बढ़ रहा है। इसीलिए पिछले कुछ सालों में यहां गर्मी ज्यादा पड़ने लगी है और प्रदूषण का ग्राफ बढ़ गया है। ऊपर से जिस रफ्तार से वाहनों की संख्या बढ़ रही है, उसके मुकाबले पेड़ कम हो रहे हैं। इससे विपरीत प्रभाव पड़ रहा है।
जहां पेड़ लगाने थे, वहां अब बनेगी पार्किग
नगर निगम का स्लोगन ग्रीन एंड क्लीन रांची है। शहर क्लीन तो न हो सका, अब ‘ग्रीन’ का तमगा भी खतरे में है। क्योंकि निगम ने भवनों के पास रोड वाइडनिंग के लिए छोड़ी गई जगह बेचने की तैयारी कर ली है। कांके रोड के रिलायंस मार्ट और श्रीराम गार्डेन के सामने की खाली जमीन पर पार्किग का टेंडर किया गया है। इन जगहों पर नगर निगम यदि पेड़ लगा देता, तो शहर में हरियाली बनी रहती।
कराएंगे जांच, बचाएंगे हरियाली
॥शपथ पत्र लेने के बाद भवन के सामने पेड़ लगा या नहीं, इसकी जांच नहीं हो पाती है। अब इसकी तरफ ध्यान देंगे। कांके रोड में पार्किग न होने से रोड वाइडनिंग की जमीन की बंदोबस्ती की जा रही है। इस जगह निगम पौधा लगाएगा।॥एसके लाल, डिप्टी सीईओ, निगम
पर्यावरण की रक्षा जरूरी
॥पेड़ लगने से वायुमंडल में उचित मात्रा में ऑक्सीजन रहेगा व कार्बन डाईऑक्साइड की मात्रा कम होगी। जल चक्र बना रहेगा और समय पर वर्षा होगी। बड़ी इमारतों में गार्डेन के लिए अनिवार्य रूप से जगह छोड़ने का प्रावधान होना चाहिए।॥ डॉ. नीतिश प्रियदर्शी, पर्यावरणविद्
अपनों से ही हार रही हरमू नदी
मां कभी अपने बच्चों के लिए बददुआ नहीं कह सकती। भले, उनके लाडले उनका ध्यान न रखें। अपने स्वार्थ के लिए उसे तार-तार तक कर डालें। मैं भी तो मां हूं, न! कुदरत के अनमोल धरोहर झारखंड की राजधानी रांची में कभी 40 किलोमीटर के दायरे में कल-कल, छल-छल करने वाली मैं, आज अपने जार-जार आंचल को देख सुबकने बैठती हूं, तो आंसू भी नसीब नहीं होता।
40 फीट चौड़ा मेरा आंचल अब इतना सिकुड़ गया है कि लाज भी बचाना मुश्किल है। मेरे लाडले! मैंने तो हमेशा तुम्हारा भला चाहा। तुम्हें और तुम्हारे खेत-खलिहानों, बाग-बगीचों को सींचा। तुमने मेरे आसपास हरियाते पेड़-पौधे को भी नहीं बख्शा। अब मैं कैसे तुझे अपने आंचल में छुपाकर समय की तपिश से झुलसने से बचाऊं! हर जगह तुमने अतिक्रमण कर घर व दुकानों से पाट दिया है। सारी गंदगी मेरी ही गोद में डाल देते हो। पॉलिथीन का ढेर मेरे माथे पर रह-रहकर कांटा बन चुभता है।
यहां बिछा है पॉलिथीन का जाल
मुक्तिधाम
हरमू मुक्तिधाम के पास सतह पर पॉलिथीन की परत फैली हुई है, जिससे बहाव थम गया है। वहीं, गंदे पानी और कचरा गिराने से नदी का भराव हो गया है।
कडरू पुल
यहां पुल के ठीक नीचे पॉलिथीन के जमावड़े ने पानी को रोक दिया है। कचरा गिराए जाने से किनारे भर गए हैं। बहाव न होने से नदी का पानी सड़ गया है।
हिनू पुल
हिनू पुल के पास से गुजर रही हरमू नदी, एटूजेड की लापरवाही के चलते समाप्त हो रही है। नदी में कचरा फेंकने के कारण हरमू की चौड़ाई समाप्त हो गई है।
अतिक्रमण हटे तो सुरक्षित रहे भविष्य
पर्यावरण विशेषज्ञों ने बताया कि सरकार को चाहिए कि विश्व पर्यावरण दिवस के मौके पर हरमू नदी के उद्गम स्थल से स्वर्णरेखा में मिलन स्थल तक के अतिक्रमण को हटाए। इसके बाद मशीन से नदी की सफाई हो। नदी के दोनों ओर पौधे लगाया जाना चाहिए, ताकि जलस्तर बना रहे और भविष्य में अतिक्रमण नहीं हो।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva hin_Deva mai_Deva hin_Deva hin_Deva hin_Deva